עידן ארץ

עידן ארץ (נולד ב-2 באפריל 1995) הוא פובליציסט, פעיל חברתי, עיתונאי ובלוגר כלכלי ישראלי, אשר עובד כעיתונאי דאטה בעיתון גלובס.

ביוגרפיה 
נולד בראשון לציון בשם עידן הולשטיין ולמד בכיתת מחוננים בבית הספר "הראשונים" בהרצליה. ב-2014 תרגם לאנגלית את הספר "קוד הנצח" ("The Immortality Code") של לירון פיין. בגיל 20 שינה את שם משפחתו ל"ארץ". בוגר תואר ראשון בכלכלה ובהיסטוריה מאוניברסיטת תל אביב.

בשנת 2016 החל לכתוב טורי דעה באתר מידה, ב-2020 כתב בלוג ב-TheMarker בשם "רדיקל חופשי" במקביל לעבודתו כחוקר רגולציה בפורום קהלת. ביוני 2021 עזב את TheMarker ואת פורום קהלת והחל לכתוב בגלובס כעיתונאי דאטה.

כחלק מפעילותו למען קידום חופש הפרט בישראל, היה ממקימי העמותה "חופש לכולנו", ארגון לקידום ערכי חופש הפרט והשוק החופשי ולהקטנת התערבות של פוליטיקאים בחיי האזרחים. וחבר הלובי הפוליטי "האינטרס שלנו".

בבחירות לכנסת העשרים וארבע היה חבר בצוות שניסח את המצע הכלכלי של מפלגת תקווה חדשה.

מאז 2020 מגיש את הפודקאסט "שנקל" עם רועי שוורץ תיכון. עם הצטרפותו לגלובס הצטרף למערך הפודקאסטים שלהם והחל להגיש את הפודקאסט "צוללים לתקציב".

דעותיו 
ארץ מחזיק בדעות ליברטריאניות. הוא תומך בשוק חופשי, הפחתת רגולציות והורדת מיסים מתוך תפיסה שזה יצמצם את העוני בישראל. עוד תומך ארץ בלגליזציה של סמים, ביטול גיוס חובה והפיכת צה"ל לצבא מקצועי, הורדת אחוז החסימה, חיזוק סמכויותיה של רשות האסדרה, הנהגת אגרת גודש בכבישי המרכז וביטול החריגים ברפורמת הייבוא. ביחס למשבר הדיור בישראל, ארץ מאמין כי הפתרון טמון ברפורמה במיסוי העירוני והסרת חסמי בירוקרטיה על בנייה מתוך תפיסה שכך יגדל ההיצע.

חיים אישיים 
נשוי לליאור שפירא, בעלת טור במקור ראשון ומקדמת אתרים. הם גרים בירושלים.

קישורים חיצוניים 

 
 כל הכתבות של עידן ארץ באתר TheMarker
 כל הכתבות של עידן ארץ באתר גלובס
 הפודקאסט "שנקל"

הערות שוליים 

בוגרי תיכון הראשונים (הרצליה)
בוגרי אוניברסיטת תל אביב
בלוגרים ישראלים
בעלי טור ישראלים
גבעתיים: אישים
כתבים כלכליים ישראלים
מייסדי עמותות ישראלים
סגל TheMarker
סגל גלובס
עיתונאים ישראלים
ישראלים שנולדו ב-1995